Organisasjonen End Child Prostitution and Trafficking (Ecpat) mener den kulturelle toleransen for utnytting av barn øker, spesielt gjennom bilder på nettet.

– I dag kan du sitte i stuen din i Norge og bestille en direkte overført voldtekt på nett. Kripos estimerer at det er 50 000 pedofile i Norge. Mange får utløp for sine lyster gjennom grov utnytting av barn på nettet, gjennom reiser til land som Thailand og Kambodsja, sier Thommesen til Bistandsaktuelt.

Ifølge barnekonvensjonen har barn rett til et liv uten å bli utnyttet seksuelt. Men konvensjonen befinner seg langt fra virkeligheten: Hvert år blir rundt 1,8 millioner barn utnyttet gjennom barneprostitusjon eller pornografi. Rundt 20 prosent av all prostitusjon er barneprostitusjon.

Ecpat har kontorer i 80 land, og Thommesen har tatt initiativ til å åpne kontor i Norge. 1. februar starter de opp

– Målet vårt er å utrydde all barneprostitusjon, sier Thommesen.

Ny norsk handlingsplan

Norges-kontoret skal kartlegge hva situasjonen er når det gjelder barneporno og barneprostitusjon her til lands. Ecpat skal jobbe med å informere folk om hva som faktisk foregår, og med å påvirke politisk.

– Det finnes lite eller ingenting om trafficking av barn i politiske handlingsplaner, sier Thommesen.

Nå venter han i spenning på regjeringens varslete handlingsplan mot trafficking. Den forrige omfattet ikke barn i særlig grad, vi forventer at den neste gjør det.

Det grusomste som er

Olaf Thommesen, er tidligere generalsekretær i Plan Norge, og var nestleder i Venstre fra 2004-2008. Han trakk seg som generalsekretær i Plan for ett år siden, etter bare rundt ett år som leder, på grunn av uenighet med styret.

Han forteller at han fikk en aha-opplevelse som generalsekretær i Plan på en tur til Nicaragua.

– Jeg møtte familier som hadde gitt fra seg barn i et desperat håp om at barna ville få det bedre. Hvor slike barn ender opp, vet ingen. Jeg så den nøden som ligger til grunn for en slik beslutning.

– Utnyttelse av barn er noe av det mest grusomme som er, ikke minst når vestlige rike mennesker utnytter de aller mest sårbare barna til egen forlystelse.

Unicef og Redd Barna har begge utnyttelse av barn som del av arbeidet de gjør, men Ecpat blir den første organisasjonen i Norge som ene og alene fokuserer på temaet. Ecpat Norge ble offisielt etablert som organisasjon, 1. desember. Thommesen skal lede arbeidet, men foreløpig er det hele på frivillig basis.

– Vi har jobbet en stund med å få den formelle godkjennelsen til å starte opp, men nå som det er i orden begynner det virkelige arbeidet. Nå må vi ut å skaffe penger til drift, vi har allerede flere søknader ute både til myndigheter, private stiftelser og næringsliv.